A svéd nemzeti döntő a Melodifestivalen "(A dalfesztivál)" nevet viseli, és először 1959-ben rendezték meg. Azóta csak három évben maradt el: 1964-ben, 1970-ben és 1976-ban, amikor Svédország nem vett részt a dalversenyen. 1999-ig szakmai zsűri választotta ki a nyerteseket, azóta a nézők is részt vesznek a döntésben telefonos szavazás segítségével. Korábban tizenkettő, különböző előadók által előadott dal versenyzett, majd 2002-ben vezették be a ma is használatban lévő formátumot, mellyel hathetessé vált a verseny. A benevezett dalokból egy zsűri harminckettőt választ ki, melyeket négy elődöntőbe osztanak szét. Az elődöntőket hetente tartják egy-egy svéd városban, ahol a nyolc dalból kettő továbbjut a döntőbe, kettő a vigaszágra kerül, a másik négy pedig kiesik a versenyből. A négy elődöntő után az ötödik héten a vigaszágas dalok közül még kettő csatlakozik a döntőhöz. A 2009-ben bevezetett újítás értelmében egy nemzetközi zsűri a kiesett dalok közül kiválaszt egy tizenegyedik döntőst. A döntőben tizenegy regionális zsűri, illetve a nézők telefonos szavazatai alakítják ki a végeredményt, és a győztes képviselheti Svédországot az Eurovíziós Dalversenyen.